РЕГЛАМЕНТ (ЕС) 2021/976 НА КОМИСИЯТА

от 4 юни 2021 година

за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от циклоксидим, мепикват, Metschnikowia fructicola, щам NRRL Y-27328, и прохексадион във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1 и член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за прохексадион са определени в приложение II към Регламент (ЕО) № 396/2005. МДГОВ от циклоксидим и мепикват са установени в част А на приложение III към посочения регламент. По отношение на Metschnikowia fructicola, щам NRRL Y-27328, няма специално определени МДГОВ и веществото не е включено в приложение IV към посочения регламент, поради което за него се прилага стойността по подразбиране от 0,01 mg/kg, установена в член 18, параграф 1, буква б) от същия регламент.

(2) В рамките на процедура по разрешаването на употребата на продукт за растителна защита, съдържащ активното вещество циклоксидим, при ягоди бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на мепикват такова заявление бе подадено за употребата му при семена от памук. По отношение на прохексадион такова заявление бе подадено за употребата му при ленено семе, маково семе, слънчогледово семе, семена от рапица, семена от синап и камелина.

(4) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(5) Европейският орган за безопасност на храните („Органът“) направи оценка на заявленията и на докладите по оценката, като обърна специално внимание на рисковете за потребителите, а когато е приложимо — и за животните, и даде обосновани становища по предложените МДГОВ (2). Той изпрати становищата си до заявителите, до Комисията и до държавите членки, като ги направи и обществено достъпни.

(6) По отношение на мепикват Органът препоръча повишаване на съществуващите МДГОВ за някои продукти от животински произход в съответствие с употребата на веществото при семена от памук.

(7) По отношение на всички заявления Органът стигна до заключението, че са изпълнени всички изисквания във връзка с данните и че измененията на МДГОВ, поискани от заявителите, са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. Органът взе предвид най-актуалната информация за токсикологичните свойства на веществата. Не бе установен риск от превишаване на допустимата дневна доза или на острата референтна доза нито при дългосрочна експозиция на посочените вещества чрез консумация на всички хранителни продукти, които биха могли да ги съдържат, нито при краткосрочна експозиция, дължаща се на прекомерна консумация на съответните продукти.

(8) В контекста на одобряването на активното вещество Metschnikowia fructicola, щам NRRL Y-27328, в обобщеното досие бе включено заявление за МГДОВ в съответствие с член 8, параграф 1, буква ж) от Регламент (ЕО) № 1107/2009 на Европейския парламент и на Съвета (3). Това заявление беше подложено на оценка от съответната държава членка съгласно член 11, параграф 2 от посочения регламент. Органът направи оценка на заявлението и представи заключението си относно партньорския преглед на оценката на риска от употребата на активното вещество като пестицид (4). В този контекст Органът не можа да стигне до заключение относно оценката на риска за потребителите при прием чрез храната поради това, че част от информацията не е налична и е необходим по-задълбочен анализ от страна на лицата, отговарящи за управлението на риска. Това допълнително разглеждане бе отразено в доклада за преглед (5), в който се стигна до заключението, че организмът не е патогенен за хората и не се очаква да се образуват токсини или токсични метаболити в храните вследствие на употребата на активното вещество. Предвид тези заключения Комисията счита, че е целесъобразно Metschnikowia fructicola, щам NRRL Y-27328, да бъде включено в приложение IV към Регламент (ЕО) № 396/2005.

(9) С Регламент (ЕС) 2018/832 на Комисията (6) бе определена временна МДГОВ за мепикват в семена от памук, валидна до 30 юни 2021 г., в Регламент (ЕО) № 396/2005. В интерес на правната сигурност е целесъобразно предвидените в настоящия регламент МДГОВ да се прилагат от 1 юли 2021 г.

(10) Въз основа на мотивираните становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(11) Поради това Регламент (ЕО) № 396/2005 следва да бъде съответно изменен.

(12) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II, III и IV към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз. По отношение на МДГОВ за мепикват обаче той се прилага от 1 юли 2021 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 4 юни 2021 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the modification of the existing maximum residue level for cycloxydim in strawberries (Обосновано становище относно изменението на съществуващата максимално допустима граница на остатъчни вещества за циклоксидим в ягоди). EFSA Journal (Бюлетин на ЕОБХ) 2018;16(8):5404.

Reasoned opinion on the modification of the existing maximum residue levels for mepiquat in cotton seeds and animal commodities (Обосновано становище относно изменението на съществуващите максимално допустими граници на остатъчни вещества от мепикват в семена от памук и продукти от животински произход). EFSA Journal (Бюлетин на ЕОБХ) 2018;16(10):5428.

Reasoned opinion on the modification of the existing maximum residue levels for prohexadione in various oilseeds (Обосновано становище относно изменението на съществуващите максимално допустими граници на остатъчни вещества от прохексадион в различни маслодайни семена). EFSA Journal (Бюлетин на ЕОБХ) 2018;16(8):5397.

(3) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(4) Conclusion on the peer review of the pesticide risk assessment of the active substance Metschnikowia fructicola strain NRRL Y-27328 (Заключение относно рецензията на оценката на риска от употребата на пестициди с активното вещество Metschnikowia fructicola, щам NRRL Y-27328). EFSA Journal (Бюлетин на ЕОБХ) 2017;15(12):5084.

(5) Доклад за преглед на активното вещество Metschnikowia fructicola, щам NRRL Y-27328 (SANTE/10472/2018 Rev. 2).

(6) Регламент (ЕС) 2018/832 на Комисията от 5 юни 2018 година за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от циантранилипрол, цимоксанил, делтаметрин, дифеноконазол, фенамидон, флубендиамид, флуопиколид, фолпет, фосетил, мандестробин, мепикват, метазахлор, пропамокарб, пропаргит, пириметанил, сулфоксафлор и трифлоксистробин във или върху определени продукти (ОВ L 140, 6.6.2018 г., стр. 38 г.).